
NÁVRH VLÁDY

na skrátené legislatívne konanie o vládnom návrhu zákona o Environmentálnom fonde Slovenskej republiky a o zmene a doplnení niektorých zákonov


Vláda Slovenskej republiky predkladá na rokovanie Národnej rady Slovenskej republiky návrh na skrátené legislatívne konanie o vládnom návrhu zákona o Environmentálnom fonde Slovenskej republiky a o zmene a doplnení niektorých zákonov (ďalej len „návrh zákona“). 

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov za mimoriadnych okolností, ak hrozia štátu značné hospodárske škody, Národná rada Slovenskej republiky sa môže na návrh vlády uzniesť na skrátenom legislatívnom konaní o návrhu zákona.

Návrh zákona bol pripravený predovšetkým z dôvodu potreby čo najskoršej úpravy a doplnenia foriem poskytovania finančných prostriedkov Environmentálneho fondu Slovenskej republiky s cieľom jednoznačne určiť a súčasne rozlíšiť akými spôsobmi a s tým súvisiacimi špecifikami môže dôjsť k poskytnutiu prostriedkov; úpravy a zredukovania možností financovania činností ochrany životného prostredia tak, aby sa vypustili redundantné ustanovenia a zachovali sa a precizovali tie, ktoré sa v aplikačnej praxi reálne využívajú; zjednodušenia a sprehľadnenia zákonnej úpravy postupu Environmentálneho fondu Slovenskej republiky pri poskytovaní finančných prostriedkov; zjednodušenia a sprehľadnenia zákonných povinností kladených na Environmentálny fond Slovenskej republiky pri stanovení náležitostí výziev a špecifikácií a na to nadväzujúcich náležitostí žiadostí o poskytnutie prostriedkov fondu, s tým že výsledkom navrhovanej zmeny má byť jednoduchší a prehľadnejší proces poskytovania prostriedkov fondu žiadateľom, sprehľadnenie a zefektívnenie postupov poskytovania prostriedkov fondu a zabezpečenie možnosti Environmentálneho fondu Slovenskej republiky operatívne reagovať na požiadavky zo strany žiadateľov, Ministerstva životného prostredia Slovenskej republiky a schopnosti prijímať operatívne opatrenia; flexibilnejšej možnosti  úpravy výziev na poskytnutie prostriedkov, predovšetkým z dôvodu snahy o zjednodušenie administratívneho zaťaženia žiadateľov o poskytnutie prostriedkov. 

Cieľom návrhu zákona je zjednodušiť a sprehľadniť právnu úpravu, znížiť administratívne zaťaženie jednak na strane Environmentálneho fondu Slovenskej republiky, a jednak na strane žiadateľov o poskytnutie prostriedkov fondu. Návrh nového zákona predstavuje implementáciu jasných pravidiel pre nakladanie s verejnými zdrojmi, s ktorými Environmentálny fond hospodári. Východiskom nového zákona je eliminovať ustanovenia, ktoré sú z hľadiska efektívneho fungovania Environmentálneho fondu Slovenskej republiky nadbytočné, neprehľadné a príliš podrobné a skľučujúce. Návrh zákona je primárne zameraný na zabezpečenie efektívnejšieho fungovania Environmentálneho fondu Slovenskej republiky. Efektívnejšie a rýchlejšie procesy Environmentálneho fondu Slovenskej republiky pri poskytovaní finančných prostriedkov na ochranu životného prostredia sú nevyhnutné na plnenie stratégie environmentálnej politiky SR.

Osobitne sa v rámci novej právnej úpravy k návrhu zákona o Environmentálnom fonde Slovenskej republiky a o zmene a doplnení niektorých zákonov zakotvuje možnosť Environmentálneho fondu Slovenskej republiky ako subjektu verejného práva vykonávať činnosť organizácie zodpovednosti výrobcov podľa zákona č. 79/2015 Z. z. o odpadoch a o zmene a doplnení niektorých zákonov, čo prináša zvýšenie a zavedenie väčšej transparentnosti, konkurencie schopnosti a možnosti výberu medzi existujúcimi subjektami vykonávajúcimi činnosť organizácie zodpovednosti výrobcov. 


Na základe vyššie uvedených skutočností a z dôvodu možného vzniku značných hospodárskych škôd, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona. 

V Bratislave 1. októbra 2025



Robert Fico 
predseda vlády Slovenskej republiky



Tomáš Taraba
podpredseda vlády a minister životného prostredia
Slovenskej republiky

